[pic] | KUMMISSJONI TAL-KOMUNITAJIET EWROPEJ | Brussel 6.6.2007 KUMM(2007)286 finali RAPPORT MILL-KUMMISSJONI “LEĠIŻLAZZJONI AĦJAR 2006” skond l-Artikolu 9 tal-Protokoll dwar l-applikazzjoni tal-prinċipji ta' sussidjarjetà u proporzjonalità (l-14-il rapport) {SEK(2007)737} RAPPORT MILL-KUMMISSJONI “LEĠIŻLAZZJONI AĦJAR 2006” skond l-Artikolu 9 tal-Protokoll dwar l-applikazzjoni tal-prinċipji ta' sussidjarjetà u proporzjonalità (l-14-il rapport) Dan ir-rapport huwa l-14-il reviżjoni annwali ta’ l-applikazzjoni tal-prinċipji tas-sussidjarjetà u l-proporzjonalità. Ikopri wkoll il-progress fit-titjib ta’ l-ambjent regolatorju fl-Unjoni Ewropea[1]. 1. REGOLAMENTAZZJONI AħJAR Ambjent regolatorju li huwa mfassal sew, b’mod ċar, jinftiehem u faċli kemm jista’ jkun huwa ċ-ċavetta biex jitħarsu l-ġid taċ-ċittadini, is-saħħa pubblika u l-ambjent. Fl-istess ħin jassigura suq ekwu fejn il-kummerċ Ewropew jista’ jikkompeti b’mod effettiv u bi prodotti innovattivi. L-aġenda dwar Regolamentazzjoni Aħjar trid li jinkiseb dan kollu kemm fil-livell ta’ l-UE kif ukoll fil-livell nazzjonali fi sforz miftiehem mill-istituzzjonijiet ta’ l-UE u l-Istati Membri b’mod li jiġu massimizzati l-benefiċċji tal-politika pubblika filwaqt li jkunu minimizzati l-ispejjeż li r-regolamenti jimponu fuq l-ekonomija ta’ l-UE. L-għanijiet ewlenin u l-azzjonijiet favur Regolamentazzjoni Aħjar ta’ l-Istituzzjonijiet ta’ l-UE huma mniżżla fil-pjan ta’ azzjoni tal-Kummissjoni dwar Regolamentazzjoni Aħjar, rivedut f’Marzu 2005[2], u fil-Ftehim Inter-Istituzzjonali (ILA) dwar Leġiżlazzjoni Aħjar iffirmat mill-Parlament Ewropew, il-Kunsill u l-Kummissjoni f’Diċembru 2003[3]. F’Novembru 2006, il-Kummissjoni ppreżentat reviżjoni strateġika ta’ l-aġenda għal Regolamentazzjoni Aħjar[4]. Din tidentifika l-progress sinifikanti u inkoraġġanti li diġà sar u telenka l-isfidi għall-ġejjieni għall-istituzzjonijiet ta’ l-UE u l-Istati Membri jekk ir-Regolamentazzjoni Aħjar għandu jkollha impatti pożittivi reali u dejjiema fuq il-kummerċ u ċ-ċittadini. L-isfidi ewlenin identifikati huma t-titjib tal-kwalità tal-valutazzjonijiet ta’ l-impatt u l-użu ta’ dan l-istrument fit-tħejjija u l-adozzjoni tal-leġiżlazzjoni; li jsir progress fil-kejl ta’ l-ispejjeż amministrattivi u li jitneħħa x-xkiel mhux meħtieġ fil-leġiżlazzjoni Ewropea u nazzjonali; li titkompla u tintensifika l-ħidma biex jinkiseb programm ambizzjuż għall-immodernizzar u s-simplifazzjoni tal-korp tal-leġiżlazzjoni; li jitkompla l-monitoraġġ u l-irtirar possibbli tal-proposti pendenti biex jiġi assigurat li dak li jiġi aċċettat mill-Kunsill u l-Parlament għadhom konformi mal-prijoritajiet tal-Kummissjoni u li jkunu aġġornati; li jissaħħaħ id-djalogu kostruttiv bejn ir-regolaturi kollha fuq il-livelli ta' l-UE u dawk nazzjonali mal-partijiet interessati. 1.1. Azzjonijiet meħuda mill-Kummissjoni Il-Kummissjoni, konformi mar-rwol istituzzjonali tagħha li tati bidu għal-leġiżlazzjoni, għandha responsabbiltà speċjali biex jinkisbu l-għanijiet tar-Regolamentazzjoni Aħjar fit-tliet livelli ta’ tħejjija, is-segwitu u l-implimentazzjoni tal-leġiżlazzjoni. Hija ħadet inizjattiva fl-aġenda tar-Regolamentazzjoni Aħjar u fl-2006: - għamlet 67 valutazzjoni ta’ l-impatt, nediet evalwazzjoni esterna tas-sistema tagħha ta' valutazzjoni ta’ l-impatt u stabbiliet Bord tal-Valutazzjoni ta’ l-Impatt bħala appoġġ indipendenti ta’ kwalità u funzjoni ta’ kontroll għall-valutazzjoni ta’ l-impatt imħejjija mid-dipartimenti tal-Kummissjoni; - kompliet l-implimentazzjoni tal-programm tagħha ta’ simplifikazzjoni, irrapurtat dwar il-progress li sar u żiedet iktar minn 40 punt ġdid fih[5], u integrat punti ta’ simplifikazzjoni fil-Programm tagħha Leġiżlattiv u ta’ Ħidma għall-2007[6]; - integrat il-Mudell Standard ta’ l-Ispejjeż għall-kejl ta’ l-ispejjeż amministrattivi fil-linji gwida tagħha ta’ valutazzjoni ta’ l-impatt u pproponiet it-tnedija ta’ programm ambizzjuż ta’ azzjoni biex jitnaqqas il-piż amministrattiv fl-UE; - temmet il-monitoraġġ tagħha tal-proposti pendenti li jmorru lura għall-Kummissjonijiet preċedenti u nediet mill-ġdid il-programm tagħha għall-kodifikar u t-tneħħija tal-leġiżlazzjoni skaduta. Ħafna minn dawn l-attivitajiet isiru b’mod reċiproku ta’ tisħiħ, li jassigura li l-aġenda tar-Regolamentazzjoni Aħjar hija koerenti, pereżempju: il-kejl ta’ l-ispejjeż amministrattivi huwa inkluż fil-metodoloġija tal-valutazzjonijiet ta’ l-impatt; u l-proposti ta’ simplifikazzjoni fil-Programm Leġiżlattiv u ta’ Ħidma tal-Kummissjoni huma soġġetti għall-valutazzjoni ta’ l-impatt, li tagħmel użu mill-konsultazzjoni mal-partijiet interessati. 1.1.1. Konsultazzjoni ma’ partijiet interessati Fl-2006, in-numru ta’ konsultazzjonijiet li saru mill-Kummissjoni żdiedu b’mod sinifikanti, imqabbla mas-sena ta’ qabel, b’217 Komunikazzjoni mhux leġiżlattiva (+28 meta mqabbla ma’ l-2004) u 129 konsultazzjoni bbażata fuq l-internet (+23) permezz tal-web portal “Il-Vuċi Tiegħek fl-Ewropa”[7]. Fil-kuntest ta’ l-Inizjattiva Ewropea dwar it-Trasparenza[8], il-Kummissjoni għamlet konsultazzjoni pubblika dwar l-istandards minimi tagħha għall-konsultazzjoni tal-partijiet[9] interessati, li wriet li dawk li kienu interessati kienu ġeneralment pożittivi fil-valutazzjoni tagħhom tal-mod kif il-Kummissjoni tagħmel il-konsultazzjonijiet tagħha[10]. Aktar titjib kien mixtieq rigward reazzjoni ġenerali dwar l-input miksub permezz tal-konsultazzjonijiet, biex jinkiseb bilanċ aħjar ta’ parteċipanti fil-konsultazzjonijiet immirati u biex jinżammu l-livelli minimi ta’ ħin. Għad-diparimenti tal-Kummissjoni, il-konformità ma’ l-istandards minimi għall-konsultazzjonijiet għandha effett fuq l-ammont ta’ xogħol imma tkattar il-valur fil-verżjonijiet finali ta’ l-inizjattivi. 1.1.2. Ġbir u użu ta’ għarfien espert Il-Kummissjoni ser tkompli bl-isforzi tagħha konformi mal-prinċipji u l-istandards dwar il-ġbir u l-użu ta’ għarfien minn esperti esterni[11]. B’mod partikolari biħsiebha tippromwovi użu akbar tas-SINAPSE (Informazzjoni Xjentifika għall-Appoġġ fil-Politika Ewropea), interface bejn l-esperti u dawk li jfasslu l-politika (ta’ l-UE)[12]. Il-bidu kien inkoraġġanti, u għandu jissaħħaħ fl-2007. Forom ġodda ta’ governanza u l-komplessità dejjem tikber ta’ ħafna kwistjonijiet ta’ politika jfissru li s-sistemi tradizzjonali ta’ konsulenza jeħtieġu l-appoġġ minn madwar l-UE u konsultazzjoni rapida ta’ xjenzjati/esperti u komunikazzjoni aktar effiċjenti bejn l-esperti fl-Ewropa kollha u lil hinn minnha. Dan jista’ jkun faċilitat b’aktar żvilupp u użu aktar speċjalizzat ta’ l-e-netwerk tas-SINAPSE. 1.1.3. Valutazzjoni ta’ l-Impatt Fl-2006, id-dipartimenti tal-Kummissjoni pproduċew 67 valutazzjoni ta’ l-impatt. Dawn kienu jinkludu valutazzjoni ta’ l-impatt għall-inizjattivi kollha ewlenin leġiżlattivi u ta’ definizzjoni ta’ politika fil-Programm annwali Leġiżlattiv u ta’ Ħidma, kif meħtieġ sa mill-2005, u, barra minn dan, għadd ta’ valutazzjonijiet ta’ impatt ‘volontarji’ għall-inizjattivi oħra b’impatti potenzjalment sinifikanti. L-esperjenza turi li f’għadd jikber ta’ każijiet, il-valuazzjoni ta’ l-impatt bidel b’mod sinifikanti l-istrateġija, in-natura ta’ l-istrument legali, jew saħansitra wassal biex tiġi abbandunata proposta prevista[13]. Il-Kummissjoni saħħet ukoll l-istrateġija tagħha fil-valutazzjoni integrata ta’ l-impatti ekonomiċi, soċjali u ambjentali tal-proposti tagħha billi integrat fil-linjigwida tagħha għall-valutazzjonijiet ta’ l-impatt metodoloġija għall-kejl ta’ l-ispejjeż amministrattivi[14]. Biex tkompli titjieb anki fil-prattika l-kwalità globali tal-valutazzjonijiet tagħha ta’ l-impatt, il-President tal-Kummissjoni waqqaf Bord ta’ Valutazzjoni ta’ l-Impatt , li jopera taħt l-awtorità diretta tiegħu u indipendentement mid-dipartimenti tal-Kummissjoni. Dan jifli l-valutazzjonijiet ta’ l-impatt u jipprovdi opinjonijiet dwar il-kwalità tagħhom, billi joffri pariri u appoġġ kwalitattiv fejn meħtieġ. Aktar miżuri biex tissaħħaħ l-istrateġija globali u titjieb il-kwalità tal-valutazzjoni ta’ l-impatt tal-Kummissjoni huma probabbli fis-segwitu għas-sistema ta' l-evalwazzjoni esterna tal-valutazzjoni ta’ l-impatt, li tnediet fl-2006 u ntemmet fir-Rebbiegħa ta’ l-2007. 1.1.4. Għażla ta’ l-istrumenti (awto-regolamentazzjoni u ko-regolametazzjoni) Il-Kummissjoni hija kommessa li tivverifika, meta tħejji l-proposti tagħha, jekk l-alternattivi għar-regolamentazzjoni ‘klassika’ humiex aktar adattati biex jilħqu l-għanijiet tat-Trattat[15]. Biex jiġi mħajjar l-użu ta’ strumenti regolatorji alternattivi, il-Kummissjoni u l-Kumitat Ekonomiku u Soċjali Ewropew (EESC) żviluppaw b’mod konġunt database ta’ ‘l-awto-regolamentazzjoni u l-ko-regolamentazzjoni ta’ l-UE’[16]. Din tiffaċilita skambju ta’ informazzjoni u identifikazzjoni ta’ l-aħjar prattiċi dwar inizjattivi għall-awto-regolamentazzjoni u ko-regolamentazzjoni b’dimensjoni ta’ l-UE (jiġifieri bl-involviment ta’ iktar minn Stat Membru wieħed). L-għan ewlieni tagħha huwa biex tinkoraġġixxi u tappoġġja partijiet privati lesti li jiżviluppaw jew itejbu l-iskemi awto-regolatorji, u tista’ tgħin ukoll lir-regolaturi responsabbli għat-tfassil ko-regolatorju. Fl-istess ħin, il-Kummissjoni kkonsultat partijiet interessati dwar l-użu xieraq ta’ awto- u ko-regolamentazzjoni bħala parti mill-Valutazzjoni ta’ l-Impatt tagħha imma anki permezz ta’ laqgħat u studji[17]. Fil-livell settorjali, twaqqfu għadd ta’ mekkaniżmi awto- u ko-regolamentarji importanti fl-2006. Il-Kummissjoni stiednet l-iżvilupp ta’ kodiċi speċifiċi ta’ kondotta fil-livelli Komunitarji u/jew ta’ l-Istati Membri. Xi atti leġiżlattivi pprovdew ukoll għal aktar ko-regolamentazzjoni mal-partijiet interessati[18]. Madankollu, l-2006 rat każijiet ta’ talbiet ta’ l-industrija biex prattiċi awto-regolatorji jinbidlu fi skemi ko-regolatorji jew anki leġiżlazzjoni klassika[19]. Filwaqt li nsistiet dwar il-potenzjal ta’ alternattivi regolatorji, l-istrateġija tal-Kummissjoni tagħraf ukoll, li f’ħafna każijiet, ir-regolamenti jibqgħu l-eħfef mod biex jilħqu l-għanijiet ta’ l-UE u biex jipprovdu ċertezza leġiżlattiva lill-kummerċ u liċ-ċittadini. 1.1.5. Minimizzar ta’ l-ispejjeż amministrattivi bħala riżultat tal-leġiżlazzjoni ta’ l-UE Ibbażata fuq ħidma preparatorja li saret fl-2005, il-Kummissjoni introduċiet metodoloġija komuni biex tevalwa l-ispejjeż amministrattivi ta’ leġiżlazzjoni (proposta). Il-Mudell Standard ta’ Nefqa ta’ l-UE ġie applikat għal għadd ta’ valutazzjonijiet ta’ l-impatt abbozzati u/jew mitmuma minn Marzu 2006. Il-Kummissjoni ser tkompli bl-isforzi tagħha biex tilħaq l-akbar konverġenza metodoloġika possibbli ma’ u bejn l-Istati Membri. Fir-Reviżjoni Strateġika tagħha ta’ Regolamentazzjoni Aħjar u d-dokument ta’ ħidma relatat dwar “il-Kejl ta’ Spejjeż Amministrattivi u t-tnaqqis tal-piż amministrattiv fuq l-Unjoni Ewropea” minn Novembru 2006[20] il-Kummissjoni ħabbret għall-2007 pjan ta' azzjoni ambizzjuż għat-tnaqqis tal-piż amministrattiv u stiednet lill-Kunsill biex jiffissa għan komuni ta’ tnaqqis ta’ 25%, li għandu jintlaħaq b’mod konġunt mill-UE u l-Istati Membri sa l-2012. Bħala l-ewwel stadju, il-Kummissjoni ħabbret l-intenzjoni tagħha li tibda eżerċizzju ta' kejl fuq skala kbira tal-piżijiet amministrattivi f'oqsma ta' prijorità magħżula u li tippreżenta serje ta' azzjonijiet aċċellerati ddisinnjati biex juru kif jista' jitnaqqas il-piż amministrattiv mingħajr ma jintlaqtu l-għanijiet politiċi superjuri tal-leġiżlazzjoni kkonċernata. 1.1.6. Monitoraġġ u rtirar tal-proposti pendenti Bħala parti mill-isforzi tagħha għal Regolamentazzjoni Aħjar, il-Kummissjoni tagħmel monitoraġġ regolari tal-proposti leġiżlattivi pendenti quddiem il-legiżlatur biex tivverifika jekk għadhomx relevanti u aġġornati. Fl-2006, il-Kummissjoni temmet monitoraġġ tal-proposti pendenti kollha adottati mill-Kummissjonijiet preċedenti. Wara l-monitoraġġ ta’ l-2005 ta’ 183 proposta pendenti minn qabel l-2004, ġew irtirati 68 proposta fl-2006. Fl-istess sena, il-Kummissjoni għamlet monitoraġġ ta’ aktar minn 80 proposta pendenti oħra adottati mill-Kummissjoni fl-2004 qabel ma’ l-Kummissjoni attwali ħadet il-ħatra, fit-22 ta’ Novembru 2004, u ddeċidiet li tirtira 10 proposti oħra. Dawn il-proposti huma inklużi fil-Programm Leġiżlattiv u ta’ Ħidma tal-Kummissjoni għall-2007[21]. Skond l-Artikolu 32 tal-Ftehim ta’ Qafas dwar ir-relazzjonijiet bejn il-Parlament Ewropew u l-Kummissjoni (Mejju 2005), il-Parlament ġie infurmat bl-intenzjoni tal-Kummissjoni li tirtira dawk il-proposti u li l-irtirar ser jidħol fis-seħħ meta jiġi ppubblikat fil-Ġurnal Uffiċjali. Il-Kummissjoni tirrakkomanda li kull Kummissjoni ġdida għandha tagħmel eżerċizzju simili fl-ewwel xhur mindu tieħu l-ħatra biex tivverifika jekk proposti adottati qabel għadhomx konformi mal-prijoritajiet tagħha u biex tikkonferma li politikament dawn il-proposti huma tagħha. 1.1.7. Simplifikazzjoni u aġġornament ta’ l-acquis Komunitarju Mill-programm kontinwu ta’ simplifikazzjoni ta’ tliet snin ippreżentat f’Ottubru 2005[22], il-Kummissjoni fl-2006 adottat 27 punt previsti għall-2006 u 6 punti kienu mġedda mill-2005. 23 inizjattiva oħra previsti għall-2006 ġew posposti għall-2007 biex jippermettu li tkompli ssir analiżi li tappoġġja dawn il-proposti. Bħala parti mir-Reviżjoni Strateġika tagħha ta’ Regolamentazzjoni Aħjar, f’Novembru 2006 il-Kummissjoni ppreżentat l-ewwel rapport ta’ progress dwar l-istrateġija għas-simplifikazzjoni ta’ l-ambjent regolatorju[23], u ħabbret 43 inizjattiva, li ser itejbu l-programm kontinwu ambizzjuż ta’ simplifikazzjoni li jkopri l-perjodu 2006-2009. 47 iniżjattiva ta’ simplifikazzjoni ewlenin huma inklużi għall-ewwel darba fil-Programm Leġiżlattiv u ta’ Ħidma tal-Kummissjoni għall-2007. Ir-rapport jippreżenta wkoll programm aġġornat biex jikkompleta l-kodifikazzjoni tal-korp leġiżlattiv sa l-2008. Madankollu, l-implimentazzjoni tal-programm ta’ simplifikazzjoni b’suċċess u fi żmien xieraq teħtieġ konsultazzjoni attenta mal-partijiet interessati, valutazzjoni ta’ impatti probabbli ta’ inizjattivi, u responsabbiltà li tinqasam mal-leġiżlaturi fil-livelli Komunitarji u nazzjonali. Fil-livell ta’ l-UE, id-djalogu inter-istituzzjonali biex iħaffef l-adozzjoni tal-punti ta’ simplifikazzjoni għandu jitkompla. Fl-Istati Membri, programmi nazzjonali ta’ simplifikazzjoni jeħtieġ li jiġu żviluppati biex jiġi evitat li l-effetti pożittivi tas-simplifikazzjoni tal-leġiżlazzjoni ta’ l-UE jiġu kkanċellati minn regoli nazzjonali eċċessivi li ma jiġux adottati skond il-każ. 1.1.8. Monitoraġġ ta’ l-applikazzjoni tal-liġi ta’ l-UE L-applikazzjoni korretta tal-liġi ta’ l-UE huwa element importanti biex jinkisbu l-għanijiet ta’ Regolamentazzjoni Aħjar. Is-simplifikazzjoni u t-titjib ta' l-ambjent regolatorju jista' jipproduċi biss il-benefiċċji mistennija għall-kummerċ u għaċ-ċittadini jekk l-Istati Membri jittrasponu l-liġi ta’ l-UE b’mod rapidu u korrett[24]. Biex jiġi evitat li l-lakuni fit-traspożizzjoni jevolvu, li jista’ jwassal għall-każijiet ta’ ksur, id-dipartimenti tal-Kummissjoni huma meħtieġa mil-Linjigwida tal-Valutazzjoni ta’ Impatt biex iqisu d-diffikultajiet potenzjali fit-traspożizzjoni anki matul it-tħejjija tal-proposti leġiżlattivi tagħhom. Barra minn hekk, il-Kummissjoni qed taħdem biex tadatta l-metodi tagħha ta’monitoraġġ b’kooperazzjoni ma’ l-Istati Membri. Dan jinkludi l-produzzjoni ta’ tabelli ta’ korrelazzjoni, li jorbtu b’mod ċar id-dispożizzjonijiet f’direttivi u regoli nazzjonali, kif ukoll l-implimentazzjoni sħiħa tas-sistema elettronika ta’ notifika għall-miżuri nazzjonali ta’ traspożizzjoni. Is-sistema bdiet taħdem kollha kemm hi għall-Istati Membri kollha sa mill-bidu ta’ l-2006 u l-Kummissjoni għamlet promozzjoni ta’ l-użu tagħha b’diversi attivitajiet. 1.2. Azzjonijiet mill-Istituzzjonijiet ta’ l-UE, il-Kumitat Ekonomiku u Soċjali Ewropew u l-Kumitat tar-Reġjuni Ir-Regolamentazzjoni Aħjar u l-implimentazzjoni tagħha kienu prijorità għall-istituzzjonijiet kollha fl-2006. Barra mill-Kummissjoni, il-Parlament Ewropew kien partikolarment attiv. Għamel diskussjoni plenarja f’April, u f’Mejju 2006 adotta pakkett ta’ ħames riżoluzzjonijiet dwar Regolamentazzjoni Aħjar, li jinkludu firxa wiesgħa ta’ proposti għall-azzjoni u titjib ta’ l-għodod u l-proċeduri eżistenti. Dawn kienu mmirati l-aktar lejn il-Kummissjoni imma anki lejn il-Kunsill u l-Istati Membri. B’risposta għas-sejħa tal-Parlament Ewropew għall-kontroll ta’ kwalità msaħħaħ tal-valutazzjonijiet ta’ impatt tal-Kummissjoni, il-President tal-Kummissjoni ħabbar li ser titwaqqaf verifika indipendenti tal-kwalità, li taqa’ taħt l-awtorità personali tiegħu, li wassal biex il-Kummissjoni waqqfet Bord ta’ Valutazzjoni ta’ Impatt f’Novembru 2006. L-2006 rat ukoll l-approvazzjoni politika mill-Parlament Ewropew[25] ta’ “l-Istrateġija Komuni tal-Valutazzjoni ta’ Impatt”[26] Inter-istituzzjonali, li kienet ġiet innegozjata f’Novembru 2005. Din waslet wara dispożizzjoni tal-Ftehim Interistituzzjonali dwar Leġiżlazzjoni Aħjar ta’ l-2003 u tistipula “regoli ta’ traffiku” dwar kif il-valutazzjonijiet ta’ impatt tal-Kummissjoni għandhom jintużaw fil-proċess leġiżlattiv u dwar valutazzjonijiet ta’ l-impatt tal-Parlament Ewropew u tal-Kunsill fuq l-emendi sostantivi tagħhom. Kemm il-Parlament kif ukoll il-Kunsill żiedu l-użu tagħhom tal-valutazzjonijiet ta’ impatt tal-Kummissjoni meta jeżaminaw proposti tal-Kummissjoni, u b’hekk il-valutazzjoni ta’ impatt ġiet konsolidata bħala għodda li tassigura li deċiżjonijiet politiċi jittieħdu fid-dawl ta’ l-aħjar evidenza disponibbli ta’ impatti potenzjali. Matul il-Presidenza Awstrijaka l-Kunsill stipula gwida indikattiva għall-gruppi ta' xogħol dwar l-immaniġġjar tal-valutazzjonijiet ta’ impatt fil-Kunsill[27]. Il-Parlament u l-kumitati tiegħu qegħdin dejjem aktar jitolbu li jsiru studji u analiżi ta’ l-impatt dwar ċerti suġġetti[28] jew emendi sostantivi tal-proposti tal-Kummissjoni[29]. Il-Kumitat tar-Reġjuni (CoR) u l-Kumitat Ekonomiku u Soċjali Ewropew (EESC) ħadu wkoll sehem attiv fid-dibattitu dwar Regolamentazzjoni Aħjar fl-2006, speċjalment dwar kwistjonijiet ta’ sussidjarjetà. Il-CoR talab konsultazzjoni sistematika u l-involviment fil-ħidma tal-valutazzjoni ta’ impatt tal-Kummissjoni ta’ l-awtoritajiet lokali u reġjonali biex jiġi assigurat li l-piż finanzjarju jew amministrattiv li jaqa’ fuq l-awtoritajiet lokali u reġjonali fl-implimentazzjoni tal-leġiżlazzjoni ta’ l-UE huwa proporzjonat ma’ l-għanijiet ta’ l-azzjoni ta’ l-UE. Biex ikun hemm appoġġ għal dan, il-CoR waqqaf fl-2006 netwerk ta’ monitoraġġ ta’ sussidjarjetà[30] għall-iskambju ta' informazzjoni bejn l-atturi territorjali Ewropej dwar il-proposti tal-Kummissjoni li ser ikollhom impatt fuq l-awtoritajiet lokali u reġjonali u l-politika li għaliha huma responsabbli. Il-Kumitat Ekonomiku u Soċjali Ewropew adotta rapport bl-inizjattiva tiegħu stess dwar “l-UE u l-prattiċi amministrattivi nazzjonali” fl-2006 u l-Osservatorju tiegħu tas-Suq Uniku nieda l-ħidma dwar l-integrazzjoni ta’ l-impatti soċjali fil-valutazzjonijiet ta' impatt tal-Kummissjoni, li r-riżultati tagħhom huma previsti fl-2007. 2. APPLIKAZZJONI TAL-PRINċIPJI TAS-SUSSIDJARJETÀ U L-PROPORZJONALITÀ Il-Kummissjoni kompliet l-isforzi biex tispjega aħjar kif il-miżuri li tipproponi huma konformi maż-żewġ prinċipji, permezz ta’ valutazzjonijiet ta’ impatt u memoranda ta’ spjegazzjoni[31]. F’Mejju 2006, iddeċidiet li tittrażmetti l-proposti ġodda tagħha u d-dokumenti ta’ konsultazzjoni direttament lill-parlamenti nazzjonali, bi stedina biex jirreaġixxu ħalli jitjieb il-proċess tal-formulazzjoni politika[32]. Din il-mossa ntlaqgħet mill-Kunsill Ewropew f’Ġunju 2006. Il-kapijiet ta’ l-Istati u Gvernijiet talbu lill-Kummissjoni biex tikkunsidra l-kummenti mill-parlamenti nazzjonali, b’mod partikolari dwar il-prinċipji ta’ sussidjarjetà u proporzjonalità. Bħal fis-snin preċedenti, il-Parlament Ewropew u l-Kunsill introduċew relattivament ftit emendi għall-proposti tal-Kummissjoni li jirreferu espliċitament għas-sussidjarjetà u l-proporzjonalità[33]. Il-maġġoranza l-kbira ta’ l-opinjonijiet mill-Kumitat tar-Reġjuni (CoR) u l-Kumitat Ekonomiku u Soċjali Ewropew ma kellhomx kritika dwar l-applikazzjoni tal-prinċipju ta’ sussidjarjetà. Problemi ta’ proporzjonalità nqalgħu b’mod ftit iktar spiss. Din kienet ukoll il-konklużjoni ta’ żewġ każijiet ta’ prova deċiżiva tan-Netwerk ta’ Monitoraġġ ta’ Sussidjarjetà tal-CoR[34]. Għadd ta’ opinjonijiet mibgħuta mill-parlamenti nazzjonali talbu li argumenti tal-Kummissjoni jiġu ċċarati jew appoġġjati b’data aktar dettaljata. Ftit minnhom ikkonkludew li l-proposti trażmessi mill-Kummissjoni tqiesu f’ċerti aspetti li jmorru kontra l-prinċipji. Il-Kummissjoni qiegħda tirrispondi għal dawn is-sottomossjonijiet individwalment. Dawn id-diverġenżi ta’ opinjonijiet jenfasizzaw il-ħtieġa ta’ għarfien komuni tal-kundizzjonijiet stipulati miż-żewġ prinċipji definiti fit-Trattati. Il-Kummissjoni tittama li l-preżentazzjoni tas-sett standard ta’ mistoqsijiet li ntużaw fl-abbozz tal-memorandum ta’ spjegazzjoni li jakkumpanjaw il-proposti tal-Kummissjoni jikkontribwixxu għal dan l-għarfien[35]. Interpretazzjoni konverġenti għandha tevita l-konfużjoni ma’ pereżempju l-prinċipju ta’ “l-għoti ta’ kompetenzi” u tirribatti l-ideat żbaljati li kultant jidħlu fil-perċezzjoni tal-ksur ta’ sussidjarjetà. Dwar il-kontroll ġudizzjarju ex-post fl-2006, kien hemm referenza għall-prinċipju ta’ sussidjarjetà f’żewġ sentenzi mogħtija mill-Qorti ta’ Prim’Istanza tal-Komunitajiet Ewropej, li kkonfermat każistika preċedenti. Il-Qorti ma sabitx fl-ebda każ li l-prinċipju ta' sussidjarjetà kien inkiser[36]. Mill-31 ta’ Diċembru 2006, il-każistika tal-Qorti tal-Ġustizzja u l-Qorti ta’ Prim’Istanza ma kinitx tinkludi sentenzi li l-prinċipju ta’ sussidjarjetà kien inkiser jew li l-konformità mal-prinċipju ma kienx ġie sostanzjat biżżejjed. F’għadd ta’ sentenzi ġie analizzat ksur possibbli tal-prinċipju tal-proporzjonalità u, f’xi każijiet, il-miżuri tal-Komunità ġew minħabba f’hekk annullati totalment jew parti minnhom. Pereżempju, fil-każ C-310-04 Spanja v il-Kunsill dwar Regolament tal-Kunsill li jemenda l-iskema ta’ appoġġ dwar il-qoton, il-Qorti ddeċidiet li “l-fatti bażiċi li kellhom jitqiesu fuq il-bażi tal-miżuri kkontestati ta’ l-att u li fuqhom kien jiddependi l-eżerċizzju tad-diskrezzjoni tagħhom [l-istituzzjonijiet ta’ l-UE]” kienu neqsin[37]. Sabet li l-prinċipju ta’ proporzjonalità kien inkiser u annullat l-att ikkontestat. ANNESS: Proposti leġiżlattivi tal-Kummissjoni, u dokumenti u rapporti ta' konsultazzjoni: [pic][pic] [1] L-obbligu fuq il-Kummissjoni li tippreżenta rapport annwali dwar l-applikazzjoni tal-prinċipji ta’ sussidjarjetà u proprozjonalità lill-Kunsill Ewropew u l-Parlament Ewropew kien minqux fil-Kunsill Ewropew ta' Edinburgh f'Diċembru 1992. Dan l-obbligu kien inkluż fi protokoll anness mat-Trattat li jistabbilixxi l-Komunità Ewropea (it-TKE) fil-qafas ta' l-emendi magħmula mit-Trattat ta' Amsterdam fl-1997. Mill-1995 dan ir-rapport ġie estiż biex ikopri l-miżuri meħuda biex tittejjeb il-kwalità u l-aċċessibbiltà tal-leġiżlazzjoni (għar-rapport preċedenti, ara COM(2005)98) u SEC(2005)) 364). Xi elementi li jikkontribwixxu biex tejbu l-ambjent regolatorju huma riveduti f’aktar dettall mit-3 rapport dwar il-governanza Ewropea (2004-2005) (ara http://www.europa.eu.int/comm/governance/index_fr.htm). [2] “Regolamentazzjoni aħjar għat-tkabbir u l-impiegi fl-Unjoni Ewropea” COM (2005)97, Marzu 2005, sussegwentement imsejjaħ “il-Pjan ta’ Azzjoni”. Din il-Komunikazzjoni taġġorna u ttemm il-Pjan ta’ Azzjoni stabbilit fl-2002 ("Simplifikazjoni u titjib ta' l-ambjent regolatorju", COM(2002)278, 5 ta' Ġunju 2002). Il-pjan ta’ azzjoni jsegwi l- White Paper dwar il-Governanza Ewropea (COM(2001) 727, 25 ta’ Ġunju 2001). [3] ĠU C 321, 31 ta' Diċembru 2003, p.1. [4] COM(2006) 689 finali [5] "L-ewwel rapport ta’ progress dwar l-istrateġija għas-simplifikazzjoni ta’ l-ambjent regolatorju" - COM(2006)690 [6] Com (2006) 629 [7] http://ec.europa.eu/yourvoice/ [8] Il- Green Paper dwar l-Inizjattiva Ewropea dwar it-Trasparenza: COM(2006) 194. [9] Dawn l-istandards ġew introdotti fl-2003 (COM(2002)704, 11 ta’ Diċembru 2002). [10] Il-Kummissjoni rċeviet iktar minn 100 kontribuzzjoni għall-konsultazzjoni, li huma ppubblikati fuq: http://ec.europa.eu/comm/eti/contributions.htm [11] COM (2002) 713, 11 ta’ Diċembru 2002. [12] http://europa.eu.int/sinapse [13] Għall-eżempji, ara l-anness ma' dan ir-rapport, punt 2.1.3, noti f'qiegħ il-paġna 18-20. [14] SEC(2005) 791. [15] Il-Linjigwida tal-valutazzjoni ta’ l-impatt jagħmlu l-verifika tal-fattibilità ta’ strumenti regolatorji alternattivi element obbligatorju tal-valutazzjonijiet ta’ l-impatt tal-Kummissjoni. [16] http://www.eesc.europa.eu/smo/prism/presentation/index.asp [17] Ara pereżempju “Awto-Regolamentazzjoni fis-Settur tar-Reklamar ta’ l-UE. Rapport dwar xi diskussjonijiet bejn il-partijiet interessati", Lulju 2006 (http://ec.europa.eu/consumers/overview/report_advertising_en.pdf); "Prattiċi awto u ko-regolatorji fl-Unjoni Ewropea ", Ottubru 2006 (http://europa_eu.staging.entr.cec.eu.int/enterprise/regulation/better_regulation/docs/simplification/Final-report-SCR2.pdf); jew l-Istudju dwar miżuri ta’ ko-regolamentazzjoni fil-qasam tal-midja (http://ec.europa.eu/comm/avpolicy/info_centre/library/studies/index_en.htm#finalised). [18] Għall-eżempji, ara l-anness ma' dan ir-rapport, punt 2.1.4. [19] Dan kien pereżempju l-każ meta l-European Fruit Juice Association (AIJN) sejħet għall-inklużjoni fil-leġiżlazzjoni ta' l-UE ta' norma dwar is-sugu tal-frott li preċedentement kienet definita b’kodiċi volontarja ta’ prattika tal-membri ta’ l-AIJN konkluża bl-implimentazzjoni tad-Direttiva tal-Kunsill 2001/112. [20] COM (2006) 691 [21] L-Anness 4 mad-dokument COM(2006)629, ta’ l-24.1.2006. [22] COM (2005) 535 [23] COM (2006) 690 [24] Ara r-rapport annwali mill-Kummissjoni dwar il-Monitoraġġ ta’ l-Applikazzjoni tal-Liġi Komunitarja għall-2005, COM(2006)416. [25] Kienet diġà ġiet approvata mill-Kunsill u mill-Kummissjoni fl-aħħar ta’ l-2005. [26] Dokument tal-Kunsill Nru 14901/05. [27] Dokument tal-Kunsill 9382/06, 15.5.2006. [28] Pereżempju, dwar l-inklużjoni ta’ impatti soċjali fil-valutazzjonijiet ta' impatt tal-Kummissjoni. [29] Pereżempju, l-analiżi ta' l-impatt tal-Kumitat ENVI fuq l-emendi tal-proposta għal-Direttiva dwar il-Kwalità ta' l-Arja. [30] http://www.cor.europa.eu/en/activities/sub_mon.htm. [31] F’Diċembru 2003, il-Kummissjoni ddeċidiet li tagħmel format standard għall-memorandum ta’ spjegazzjoni li jakkumpanja kull waħda mill-proposti leġiżlattivi tagħha, biex ittejjeb l-istruttura u l-kontenut tiegħu; cf. C(2003)4555, adottat mill-Kummissjoni fit-13 ta’ Diċembru 2003. [32] “Aġenda għaċ-Ċittadini – Jinkisbu r-Riżultati għall-Ewropa”, COM(2006)211. [33] Pereżempju, fl-2006, il-Parlament irrefera b’mod espliċitu għall-prinċipji ta’ sussidjarjetà u proporzjonalità fi 11-il rapport leġiżlattiv u 3 inizjattivi tagħha. [34] Il-CoR għamel dawn it-testijiet dwar il-proposta għal rakkomandazzjoni tal-Parlament Ewropew u tal-Kunsill dwar it-twaqqif ta’ Qafas Ewropew tal-Kwalifiki għat-taħriġ matul il-ħajja (COM(2206)479) u dwar il-Komunikazzjoni dwar l-Effiċjenza u l-Ekwità fis-sistemi Ewropej ta’ edukazzjoni u taħriġ (COM(2006)481). Il-CoR ser jippubblika r-riżultati fl-2007. [35] Ara l-Anness 3 tad-Dokument ta' Ħidma ta’ l-Istaff tal-Kummissjoni mehmuż ma’ din il-Komunikazzjoni. [36] Ara l-kawża T-168/01 GlaxoSmithKline Services vs il-Kummissjoni, is-sentenza tas-27 ta’ Settembru 2006, li għadha ma ġietx ippubblikata fil-Ġabra, punt 196 et seq . u l-kawża T-253/02 Chafiq Ayadi vs il-Kunsill, is-sentenza tat-12 ta’ Lulju 2006, li għadha ma ġietx ippubblikata fil-Ġabra, punt 105 et seq. (appell pendenti, kawża C-403/06P). [37] Sentenza tas-7 ta' Settembru 2006 paragrafu 123.